BGRIM ปิดจ๊อบขายหุ้นกู้ด้อยสิทธิฯ 8 พันลบ. พร้อมเดินหน้าขยายธุรกิจต่อเนื่อง
BGRIM ปิดจ๊อบขายหุ้นกู้ด้อยสิทธิฯ 8 พันลบ. พร้อมเดินหน้าขยายธุรกิจต่อเนื่อง
BGRIM ปิดจ๊อบขายหุ้นกู้ด้อยสิทธิฯ 8 พันลบ. พร้อมเดินหน้าขยายธุรกิจต่อเนื่อง
22 พ.ย. 2562

นางปรียนาถ สุนทรวาทะ ประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM เปิดเผยว่า ปัจจัยที่ทำให้นักลงทุนให้ความสนใจลงทุนในหุ้นกู้ด้อยสิทธิฯ ของบริษัทฯ เป็นจำนวนมากนั้น นอกจากจะมาจากผลตอบแทนของหุ้นกู้ที่น่าสนใจแล้ว ปัจจัยสนับสนุนสำคัญที่สุดในการตัดสินใจลงทุนในหุ้นกู้ด้อยสิทธิที่มีลักษณะคล้ายทุนฯ ของนักลงทุน คือ ความมั่นใจในความแข็งแกร่งของกิจการและแผนการขยายธุรกิจอย่างมั่นคงของ BGRIM
“บริษัทฯ  ต้องขอขอบคุณนักลงทุนทุกท่าน รวมถึงผู้จัดการการจัดจำหน่ายหุ้นกู้ทั้ง 6 แห่ง ซึ่งได้แก่  ธ.กรุงเทพ ธ.กรุงไทย ธ.กสิกรไทย ธ.ไทยพาณิชย์ บล. ภัทร และ บล. เอเซีย พลัส ที่ทำให้การเสนอขายหุ้นกู้ด้อยสิทธิฯ ครั้งแรกของบริษัทฯ ประสบความสำเร็จด้วยดี ซึ่งเรารู้สึกภูมิใจมากที่หุ้นกู้ด้อยสิทธิฯ ของเราได้รับการตอบรับเป็นอย่างดีจากทั้งนักลงทุนรายย่อย นักลงทุนสถาบัน รวมถึงมูลนิธิหลายแห่งซึ่งได้ร่วมลงทุนในครั้งนี้ แสดงให้เห็นถึงความเชื่อมั่นในบริษัทฯ ทั้งในด้านความแข็งแกร่งด้านการเงิน และการดำเนินธุรกิจอย่างยั่งยืนร่วมเป็นส่วนหนึ่งในการพัฒนาโครงสร้างพื้นฐานของประเทศ ซึ่งการระดมทุนครั้งนี้จะทำให้โครงสร้างทางการเงินของ BGRIM มีความแข็งแกร่งมากขึ้น สอดรับกับแผนการขยายการลงทุนของบริษัทฯ ในอนาคต” ประธานเจ้าหน้าที่บริหาร BGRIM กล่าว
ทั้งนี้ บริษัทอยู่ระหว่างการศึกษาโครงการใหม่อีกเป็นจำนวนมากทั้งในประเทศและต่างประเทศ เช่น ในประเทศเกาหลีใต้ เวียดนาม กัมพูชา ฟิลิปปินส์ และมาเลเซีย เป็นต้น โดยในส่วนของโครงการผลิตไฟฟ้าพลังงานแสงอาทิตย์แบบติดตั้งบนหลังคา ได้ทยอยลงนามในสัญญาซื้อขายไฟฟ้าและดำเนินการก่อสร้างในประเทศไทย โอมาน และฟิลิปปินส์ รวมแล้วกว่า 60 เมกะวัตต์
นอกจากนี้บริษัทยังได้รับคัดเลือกให้อยู่ในรายชื่อหุ้นยั่งยืน“Thailand Sustainability Investment (THSI)” ประจำปี 2562 ประกาศโดยตลาดหลักทรัพย์แห่งประเทศไทย ต่อเนื่องเป็นปีที่สอง ซึ่งถือเป็นการตอกย้ำเป้าหมายการเป็นบริษัทเอกชนชั้นนำระดับสากลที่มีความโดดเด่น และดำเนินธุรกิจตามแนวทางการพัฒนาอย่างยั่งยืนในด้านสิ่งแวดล้อม เศรษฐกิจ สังคม และธรรมมาภิบาล
ล่าสุด บริษัทฯ ได้ลงนามสัญญาความร่วมมือกับบริษัท ปิโตร เวียดนาม เพาเวอร์ เพื่อร่วมศึกษาและพัฒนาโครงการโรงไฟฟ้าขนาดกำลังการผลิต 3,000 เมกะวัตต์ โดยใช้ก๊าซธรรมชาติเหลว (LNG) เป็นเชื้อเพลิง รวมถึงโครงการนำเข้าและจำหน่าย LNG เพื่อใช้เป็นเชื้อเพลิงสำหรับโรงงานผลิตไฟฟ้าในประเทศเวียดนาม โดยโครงการโรงไฟฟ้าเชื้อเพลิง LNG ดังกล่าว แบ่งเป็นโครงการที่บริษัท ปิโตร เวียดนาม เพาเวอร์ เดินเครื่องแล้วตั้งแต่ปี 2557 กำลังการผลิตเฟสแรกขนาด 1,500 เมกะวัตต์ ตั้งอยู่ในจังหวัดกาเมา (Ca Mau) ส่วนอีก 1,500 เมกะวัตต์ อยู่ในแผนขยายลงทุนในเฟส 2 ซึ่งตั้งอยู่ในพื้นที่เดียวกัน